  Виталий Пронин 10-тӥ тулыспалэ Вавож ёросысь Гурезь-Пудга шор ёзо школаын ортчизы Герд лыдӟонъёс.Ёросысь бадӟым классъёсын дышетскисьёс тодматскизы туала удмурт литератураен. Со сярысь веразы ӧтем куноос: Писательёслэн огазеяськонзылэн тӧроез П. Захаров, егит гожъяськись М. Галеева но Йӧскалык библиотекаын ужась Л. Дмитриева. Куноос кылзӥзы Кузебай Гердлы сӥзем акрокылбуръёсты, кудъёссэ пиналъёс юри та ужрадлы гожтӥзы. 8 уж пӧлысь тужгес но устоосыз луизы Брызгал, Гурезь-Пудга, Выль Бия школаосысь дышетскисьёслэн ужъёссы.Вавож ёросысь нылпи центрысь кибашлыос Л. Банникова но И. Мышкина пиналъёсты дышетӥзы фоамиранлэсь но шортлэсь арбериос кылдытъяны. Ӝыны час ӵоже пиналъёс лэсьтӥзы сяськаос но кускерттонъёс.Нуназе бере школаосысь вуэм делегациос ог-огзэс шумпоттӥзы К. Гердлэн произведениосызъя пуктэм театральной постановкаосынызы. Татын 1-тӥ луизы Каменной школаысь егит актёръёс, соос возьматӥзы «Гондыръёс» поэмаысь оглюкетсэ. 2-тӥ инты басьтӥзы Брызгал гуртысь сцена вылын шудћсьёс «Базарын» адӟытонэнызы. Ӟамбайгуртысь усточиос дасям миниатюраосынызы 3-тӥ луизы.Вуоно пумиськонъёс паськытгес но тунсыкогес ортчыны кулэ, соос сӥземын луозы Кузебай Гердлэн вордӥськемез дырысен 120 ар тырмонлы.Ольга Лесникова Теги: Гердлыдонъёс удмуртлык  